[bookmark: _GoBack]Predkladacia správa


Ministerstvo dopravy a výstavby Slovenskej republiky (ďalej len „ministerstvo“) predkladá na rokovanie vlády Slovenskej republiky materiál „Plán obnovy relevantných budov 2018“ (ďalej len „plán obnovy“) na základe § 10 zákona č. 321/2014 Z. z. o energetickej efektívnosti a o zmene a doplnení niektorých zákonov (ďalej len „zákon“).

Ministerstvo je spolugestorom pre transpozíciu článku 4 Obnova budov a článku 5 Vzorová úloha budov verejných subjektov smernice Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorou sa menia a dopĺňajú smernice 2009/125/ES a 2010/30/EÚ a ktorou sa zrušujú smernice 2004/8/ES a 2006/32/ES (ďalej len „smernica“). 

Pri obnove majú byť príkladom budovy vo vlastníctve a správe štátu. V článku 5 smernice sa od členského štátu vyžaduje, aby od 1. januára 2014 zabezpečil a každoročne obnovil 3 % z celkovej podlahovej plochy vykurovaných alebo chladených budov, ktoré vlastnia a využívajú ústredné orgány štátnej správy tak, aby dosiahli aspoň minimálne požiadavky na energetickú hospodárnosť stanovené príslušným členským štátom podľa článku 4 smernice Európskeho parlamentu a Rady 2010/31/EÚ z 19. mája 2010 o energetickej hospodárnosti budov (prepracované znenie).

Vypracovanie plánu obnovy je príležitosťou uplatniť efektívne opatrenia a výrazne prispieť k požadovaným celkovým úsporám energie a hlavne potrebnému zníženiu emisií CO2. Hĺbkovou obnovou budov sa okrem zníženia spotreby energie a emisií CO2 zabezpečí predĺženie životnosti budov, užívateľskej bezpečnosti a zlepšenie hygienických podmienok pri užívaní budov. 

Materiál obsahuje zoznam budov ústredných orgánov štátnej správy, ktoré nespĺňajú minimálne požiadavky na energetickú hospodárnosť budov a zoznam budov v ich vlastníctve a   správe,    ktoré    budú   obnovené  z   prostriedkov   vyčlenených   zo   štátneho    rozpočtu 
a Operačného programu Kvalita životného prostredia.

Návrh plánu obnovy má negatívny vplyv na rozpočet verejnej správy. Plán obnovy nemá žiadne vplyvy na podnikateľské prostredie, sociálne, životné prostredie, informatizáciu spoločnosti a na služby verejnej správy pre občana.  Konkrétne vyhodnotenie je v doložke vybraných vplyvov. 
Predkladaný materiál bol predmetom pripomienkového konania a jeho vyhodnotenie je súčasťou materiálu. 
